2 Dikgoši 3 | Beibele Inthaneteng | Phetolelo ya Lefase le Lefsa
2 Dikgoši 3:1-27
3 Ge e le Jehorama+ morwa wa Ahaba, e bile kgoši ya Isiraele kua Samaria ngwageng wa lesomeseswai wa pušo ya Jehoshafate kgoši ya Juda gomme o bušitše ka nywaga e lesomepedi.
2 O ile a dira tše mpe mahlong+ a Jehofa, fela e sego go etša tatagwe+ goba mmagwe, eupša o ile a tloša kokwane e kgethwa+ ya Baali yeo tatagwe a bego a e dirile.+
3 Fela o ile a kgomarela dibeng tša Jeroboama+ morwa wa Nebata, tšeo ka tšona a dirilego gore Isiraele e dire sebe.+ Ga se a ka a di tlogela.
4 Ge e le Mesha+ kgoši ya Moaba, o ile a rua dinku gomme a lefa kgoši ya Isiraele ka dikwana tše dikete tše lekgolo (100 000) le dikgapa tše di sa kotwago tše dikete tše lekgolo (100 000).
5 Ya re gateetee ge Ahaba a hwile,+ kgoši ya Moaba ya tsogela+ kgoši ya Isiraele matla.
6 Ka gona Kgoši Jehorama a tšwa Samaria letšatšing leo gomme a rapa+ Isiraele ka moka.
7 A iša pele a romela lentšu go Jehoshafate kgoši ya Juda a re: “Kgoši ya Moaba e ntsogetše matla. Na o tla ya le nna ntweng kua Moaba?” Ge a re’alo yena a re: “Ke tla ya.+ Nna le wena re selo setee; setšhaba sa ka ke selo setee le setšhaba sa gago;+ dipere tša ka ke selo setee le dipere tša gago.”
8 Jehoshafate a buša a re: “Re tla rotoga ka tsela efe?” Yena a re: “Ka tsela ya lešoka la Edomo.”+
9 Kgoši ya Isiraele, kgoši ya Juda le kgoši ya Edomo+ ba tloga, ba sepela ba dikologa ka matšatši a šupago, gomme go be go se na meetse bakeng sa madira le bakeng sa diruiwa tšeo ba bego ba sepela le tšona.
10 Ka morago kgoši ya Isiraele ya re: “Go tloga go nyamiša gore Jehofa o biditše rena dikgoši tše tharo gore a re gafele seatleng sa Moaba!”+
11 Ge a re’alo Jehoshafate a re:+ “Na mo ga go na moporofeta wa Jehofa?+ Ge go le bjalo, a re botšišeng Jehofa ka yena.”+ Ka gona yo mongwe wa bahlanka ba kgoši ya Isiraele a araba a re: “Elisha+ morwa wa Shafata šo o gona, e lego yo a bego a tšhela meetse diatleng tša Eliya+ gore a hlape.”
12 Ke moka Jehoshafate a re: “Lentšu la Jehofa le gona mo go yena.” Ka gona kgoši ya Isiraele, Jehoshafate le kgoši ya Edomo ba theogela go yena.
13 Elisha a bolela le kgoši ya Isiraele a re: “Ke na le taba mang le wena?+ Sepela o ye go baporofeta+ ba tatago le baporofeta ba mmago.” Eupša kgoši ya Isiraele ya re go yena: “Aowa, o se ke wa bolela bjalo ka gobane Jehofa o biditše rena dikgoši tše tharo gore a re gafele seatleng sa Moaba.”+
14 Ge a re’alo Elisha a re: “Ke ikana ka Jehofa wa madira yo a phelago yo ke emego pele ga gagwe+ gore ge nkabe e se ka baka la sefahlego sa Jehoshafate kgoši ya Juda yoo ke mo hlomphago,+ gona nkabe ke se ka go lebelela goba ka go šetša.+
15 Bjale ntlišetšeng moletši wa kwadi.”+ Ya re gateetee ge moletši yoo wa kwadi a e letša, seatla+ sa Jehofa sa ba godimo ga Elisha.
16 A iša pele a re: “Se ke seo Jehofa a se boletšego: ‘A go dirwe moedi wa mafula wa go tlala melete;+
17 gobane se ke seo Jehofa a se boletšego: “Lena le ka se bone moya, e bile le ka se bone pula ya matlorotloro; eupša moedi woo wa mafula o tla tlala meetse+ gomme la nwa mo go wona,+ lena le diruiwa tša lena.”’
18 Seo e tla ba selo se senyenyane go Jehofa+ gomme o tla gafela Moaba seatleng sa lena.+
19 Le hlasele metse ka moka yeo e šireleditšwego+ le metse ka moka e mebotse,+ le reme+ dihlare tšohle tše dibotse, le thibe methopo ka moka ya meetse gomme mašemo ka moka a mabotse mo nageng le a senye ka maswika.”
20 Eitše ge e le mesong,+ nakong ya go neelwa ga sebego sa mabele,+ gwa tšwelela meetse a etla go tšwa thoko ya Edomo, ke moka naga ya tlala meetse.
21 Ge e le Bamoaba ka moka, ba ile ba kwa gore dikgoši tšela di rotogile go tlo lwa le bona. Ka gona ba rapa banna ba bantši go tloga ka ba nywaga ya go ya ntweng go ya godimo gomme ba ema mollwaneng.+
22 Ge ba tsoga mesong, letšatši le ile la phadimela meetseng, moo Bamoaba bao ba bego ba le ka lehlakoreng le lengwe ba ilego ba bona meetse e le a mahwibidu go etša madi.
23 Ba re: “A ke madi! Ruri dikgoši tšela di bolayane ka tšhoša. Bjale wena Moaba, eya o yo tšea dithebola!”+
24 Ge ba fihla mešašeng ya Baisiraele, gateetee Baisiraele+ ba ile ba ema ba thoma go bolaya Bamoaba moo ba ilego ba tšhaba pele ga bona.+ Ba ile ba ba ba tsena Moaba, gomme ge Baisiraele ba tsena moo ba bolaya Bamoaba.
25 Ba phušola metse+ gomme ge e le mašemo ka moka a mabotse, yo mongwe le yo mongwe o be a lahlela leswika la gagwe go wona gomme ba a tlatša ka maswika; ba thiba methopo ka moka ya meetse+ ba ba ba rema dihlare ka moka tše dibotse,+ ba tlogela feela maswika a Kiri-haresethe+ mo motseng; ba go betša maswika ka diragamabje ba o rarela ba o hlasela.
26 Ge kgoši ya Moaba e bona gore tlhabano e a e palela, gateetee ya tšea banna ba makgološupa ba go swara tšhoša gore e hlasele kgoši ya Edomo;+ eupša ga ba ka ba kgona.
27 Mafelelong ya tšea morwa wa yona wa leitšibulo yo a bego a tlo buša legatong la yona ya mo neela+ gore e be sehlabelo sa go fišwa morakong. Ka gona Baisiraele ba galefelwa o šoro, moo ba ilego ba e gomela gomme ba boela nageng ya gabo bona.
2 Dikgoši 3
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D3%26wtlocale%3DSE%26srcid=share⊂ject=Bala Beibele Inthaneteng